ওয়েল্‌সের ভূগোল
ওয়েল্‌স্‌ এমন একটি দেশ যা যুক্তরাজ্যের অংশ এবং যার প্রাকৃতিক ভূগোল বৈচিত্র্যময় উপকূলরেখা এবং বৃহত্তর উঁচু অভ্যন্তর দ্বারা গঠিত। এর পূর্ব দিকে ইংল্যান্ড; উত্তর ও পশ্চিমে আইরিশ সাগর এবং দক্ষিণে ব্রিস্টল চ্যানেল। এর মোট আয়তন ২০,৬৪,১০০ হেক্টর (৫১,০১,০০০ একর) এবং উত্তর থেকে দক্ষিণে প্রায় ১৭০ মা (২৭৪ কিমি) দীর্ঘ এবং এটি কমপক্ষে ৬০ মা (৯৭ কিমি) প্রশস্ত। এর সমুদ্রতীরাতিক্রান্ত বেশ কয়েকটি দ্বীপ রয়েছে, যার মধ্যে সবচেয়ে বড় হল অ্যাঙ্গলেসি। অ্যাঙ্গলেসিসহ মূল ভূখণ্ডের উপকূলরেখার দৈর্ঘ্য প্রায় ১,৬৮০ মা (২,৭০৪ কিমি)। ২০১৪ সালের হিসাব অনুসারে, ওয়েলসের জনসংখ্যা প্রায় ৩০,৯২,০০০ জন; কার্ডিফ এর রাজধানী ও বৃহত্তম নগর এবং দক্ষিণ পূর্ব ওয়েলসের শহুরে এলাকায় অবস্থিত। ওয়েলসের একটি জটিল ভূতাত্ত্বিক ইতিহাস রয়েছে যা এটিকে একটি বৃহৎ পার্বত্য বৈশিষ্ট্যমণ্ডিত দেশ হিসেবে পরিচিত করে তুলেছে। উপকূলীয় সমভূমি দেশের উত্তর ও পশ্চিমে সংকীর্ণ কিন্তু দক্ষিণে বিস্তৃত, যেখানে গ্ল্যামারগান উপত্যকায় কিছু ভাল কৃষিজমি রয়েছে। শিল্প বিপ্লবের সময় দক্ষিণ ওয়েলস কয়লাখনি হতে খনিজ আহরণের ফলে দক্ষিণ ওয়েলস উপত্যকায় একটি নগর অর্থনীতির বিকাশ ঘটে এবং কয়লা রপ্তানির জন্য নিউপোর্ট, কার্ডিফ এবং সোয়ানসি শহরগুলির সম্প্রসারণ ঘটে।